SAMBIRO 69
Gabriyeli Wakiza kwa Mariya
Elizabeti wakaŵa na mubali wake zina lake Mariya, ndipo wakakhalanga mu tawuni ya Nazarete ku Galileya. Mariya wakapangana na Yosefe kalipentara kuti ŵatoranenge. Apo mungelo Gabriyeli wakizanga kwa Mariya, Elizabeti wakaŵa na nthumbo ya myezi 6. Gabriyeli wakati: ‘Monire, Mariya. Yehova wakuchindika chomene.’ Mariya wakapulikiska yayi ivyo Gabriyeli wakang’anamuranga. Gabriyeli wakati: ‘Uŵenge na nthumbo ndipo uzamubaba mwana msepuka ndipo uzamumuthya Yesu. Wazamuŵa Fumu. Ufumu wake uzamuŵa wamuyirayira.’
Mariya wakati: ‘Kweni ine nindagonanepo na mwanalume. Kasi ningaŵa wuli na mwana?’ Gabriyeli wakati: ‘Palije icho chingamutonda Yehova. Mzimu utuŵa wizenge pa iwe, ndipo uŵenge na mwana. Mubali wako Elizabeti nayo wali na nthumbo.’ Mariya wakati: ‘Ndine muzgakazi wa Yehova. Vichitike kwa ine umo mwayowoyera.’
Mariya wakaluta kukawona Elizabeti uyo wakakhalanga mu tawuni iyo yikaŵa ku mapiri. Elizabeti wakati wapulika monire wa Mariya, bonda munthumbo yake wakasunkhunyika. Elizabeti wakazuzgika na mzimu utuŵa, ndipo wakati: ‘Mariya, Yehova wakutumbika. Ni mwaŵi kuŵa na mama wa Fumu yane mu nyumba yane.’ Mariya wakati: ‘Nkhulumba Yehova na mtima wane wose.’ Mariya wakakhala na Elizabeti myezi yitatu, ndipo wakawelera ku Nazarete.
Yosefe wakati wamanya kuti Mariya wali na nthumbo, wakakhumbanga kumazga chibwezi. Kweni mungelo wakawonekera kwa iyo mu maloto, ndipo wakati: ‘Kopa yayi kumutora. Palije icho wabuda.’ Ntheura Yosefe wakatora Mariya kuŵa muwoli wake ndipo wakaluta nayo ku nyumba yake.
“Yehova wakuchita chilichose icho wakhumba, kuchanya na charu chapasi.”—Salimo 135:6
tum_Latn tum_Latn tum_Latn tum_Latn tum_Latn tum_Latn tum_Latn